Udhëheqësi palestinez, vizitë në Shtëpinë e Bardhë
Shtetet e Bashkuara po përpiqen për një kornizë për një marrëveshje paqeje deri në fund të prillit
Presidenti Barack Obama i bëri thirrje homologut të tij palestinez, Mahmoud Abbas, të marrë vendime më të ashpëra dhe po të jetë e nevojshme me rreziqe, për paqen me Izraelin. Të dy udhëheqësit u takuan sot në Shtëpinë e Bardhë për diskutime mbi procesin e bllokuar të paqes në Lindjen e Mesme. Zoti Obama, po ashtu i bëri thirrje kryeministrit izraelit Benjamin Netanyahu të vazhdojë me planet për lirimin nga burgu të grupit të fundit të të burgosurve palestinezë nga fundi i marsit. Takimi në Shtëpinë e Bardhë u mbajt në prag takimit të 29 prillit për kornizën e një marrëveshje paqeje në bisedimet mes izraelitëve dhe palestinezëve. Sot, nëpër rrugët e Bregut Perëndimor kishin dalë mijëra palestinezë, në mbështetje të vizitës së zotit Abas në Uashington. Demonstruesit valëvisnin flamuj, duke thirrur “Ne jemi me ju, zoti President!” Muajin e kaluar, Sekretari i Shtetit John Kerry dhe Presidenti palestinez Mahmoud Abbas u takuan në Paris për bisedime intensive diplomatike lidhur me këtë përpjekje. Tani i ka ardhur radha zotit Abbas të vizitojë Shtëpinë e Bardhë, ku Presidenti Obama i shprehu para dy javësh shpresat për një zgjidhje kryeministrit izraelit Benjamin Netanyahu. Korniza do të krijonte bazën për diskutim të çështjeve kyçe: krijimi i një shteti palestinez, vendbanimet izraelite në Bregun Perëndimor, siguria dhe statusi i Jeruzalemit. Tek të dyja palët mungon besimi. Dhe kohët e fundit, zoti Abbas tha se as nuk bëhet fjalë që palestinezët të pranojnë njohjen e Izraelit si shtet hebre, një kërkesë kryesore e Izraelit. Zëdhënësi i Shtëpisë së Bardhë Jay Carney thotë se presidenti do të kërkojë lëshime të vështira. Presidenti Abbas ka shfaqur shenja fleksibiliteti për një çështje kyçe: këmbënguljen palestineze që t’u jepet e drejta të kthehen në në zonat nga ikën, ose u detyruan të ikin kur u krijua shteti i Izraelit në vitin 1948. Aaron David Miller ka qenë këshilltar i Sekretarëve të Shtetit për negociatat arabo-izraelite për 25 vjet. Ai thotë se takimi i sotëm tregon se Shtëpia e Bardhë sheh një shans për përparim, por ai nuk ndjehet optimist. Megjithëse vëmendjen tek ngjarjet e Ukrainës, Presidenti Obama e sheh këtë si përparësi dhe do që t’i bëjë të qartë zotit Abbas se koha po ikën, ndërsa afrohet afati i 29 prillit për një marrëveshje në parim.